Türgi keele vandetõlgi eksam

10. novembril 2026 toimub Justiits- ja Digiministeeriumis (aadressil Suur-Ameerika 1, Tallinn) türgi keele vandetõlgi eksami õigusteadmiste test. Õigusteadmiste testi sooritanutel on võimalus 24. novembril osaleda keeleteadmiste kontrollis keelesuunal türgi-eesti ja 30. novembril keelesuunal eesti-türgi. Eksam on võimalik sooritada nii ühel kui ka mõlemal keelesuunal.

Vandetõlgiks võib saada teovõimeline isik, kes on omandanud vähemalt riiklikult tunnustatud bakalaureusekraadi või sellele vastava kvalifikatsiooni Eesti Vabariigi haridusseaduse § 28 lõike 2² tähenduses või sellele vastava välisriigi kvalifikatsiooni ning kes on aus ja kõlbeline ning kelle kohta pole teada ühtki muud vandetõlgi seaduse §-is 16 sätestatud vandetõlgiks saamist takistavat asjaolu. Kui nõutav kvalifikatsioon on omandatud välisriigis, tuleb selle tunnustamiseks pöörduda Eesti ENIC/NARIC Keskuse poole. 

Vandetõlgi eksamil osaleda soovivatel isikutel tuleb esitada eksamikomisjonile avaldus eksamil osalemiseks koos elulookirjelduse ja haridust tõendava dokumendi koopiaga 2. novembriks 2026. 

Avalduses tuleb märkida kinnitus selle kohta, et ei esine eespool väljatoodud vandetõlgiks saamist välistavat tingimust, ning asjaolu, millise keelesuuna eksamil on soov osaleda. Avaldus tuleb esitada paberkandjal allkirjastatult Justiits- ja Digiministeeriumile aadressil Suur-Ameerika 1, 10122 Tallinn, või digiallkirjastatult e-posti aadressile info@justdigi.ee. Eksamikomisjon vaatab avaldused läbi ja otsustab eksamile lubamise. Teade vandetõlgi eksamile lubamise või lubamata jätmise kohta saadetakse isikule vähemalt viis päeva enne eksami toimumist. Eksamile lubamise teates märgitakse ka eksami toimumise täpne koht ja kellaaeg.

Vandetõlgi eksam koosneb kolmest osast: õigus- ja keeleteadmiste kirjalikust kontrollimisest ning kutsesobivusvestlusest.

10. novembril toimub eksami esimene osa – õigusteadmiste kontrollimine. Selle eksamiosa eesmärk on kontrollida vandetõlgiks saada sooviva isiku oskust kasutada sobivaid allikaid juriidiliste tekstide tõlkimisel. Õigusteadmisi kontrollitakse valikvastuste või lühivastuseid eeldavate küsimuste vormis ning eksamil on lubatud kasutada arvutit ja teisi abivahendeid.

24. novembril toimub keeleteadmiste kontrollimine keelesuunal türgi-eesti ja 30. novembril toimub keeleteadmiste kontrollimine keelesuunal eesti-türgi. Õigusteadmiste kontrolli läbinud isikud pääsevad keeleteadmiste kontrollimisele. 

Keeleteadmiste kontrollimine koosneb järgmistest osadest:

1) teksti kirjalik tõlkimine avalduses märgitud tõlkesuunal;
2) vigadega teksti kirjalik toimetamine avalduses märgitud tõlkesuunal. 

Tõlkimistekst ja toimetamistekst on juriidilise sisuga tekstid pikkusega 1800–2000 tähemärki koos tühikutega. Keeleteadmiste ülesannete lahendamisel on lubatud kasutada arvutit ja teisi abivahendeid (näiteks sõnaraamatuid, isiklikke märkmeid jms). Tõlkimiseks ja toimetamiseks on aega kokku kolm tundi. Keeleteadmiste ülesannete lahendamisel tuleb lähtuda Justiits- ja Digiministeeriumi kodulehel avaldatud tõlkimise ja toimetamise põhimõtetest: https://www.justdigi.ee/oigusloome-arendamine/oiguskeel/oigusterminoloogia. 

Vandetõlgi eksami kolmas osa – kutsesobivusvestlus – toimub pärast seda, kui keeleteadmiste kontrolli eksamiosa tulemused on teatavaks tehtud. Eelduslikult toimub kutsesobivusvestlus 21. jaanuaril 2027. Kutsesobivusvestlusele kutsutakse kõik isikud, kes on läbinud õigusteadmiste testi ja keeleteadmiste kontrollimise eksamiosa.

Kõikide küsimuste korral palume pöörduda Elisabeth Liivi poole e-posti aadressil elisabeth.liiv@justdigi.ee. 
